  Туспуктэм: Константин Вознесенских Майя Бывальцева Удмурт кылосбур, фольклор, шаертодон, журналистика удысъёсъя эскерон ужъёсъя но ӵектосъёсъя «Наукае нырысетӥ вамышъёсы» («Мои первые шаги в науку») улосвылкуспо вожвылъяськонэ куриськонъёсты 15-тӥ тулыспалозь кутозы на. Со сярысь Удмурт кун университетысь Удмурт кылосбуръя, финно-угроведениея но журналистикая институтлэн «ВКонтакте» мерлыко вотэсысь бамаз ивортӥзы. Вожвылъяськонэ Удмуртиысь, Татарстанысь, Башкортостанысь, Пермь шаерысь, Марий Элысь школаосын 8-11 классъёсын дышетскисьёс пыриськыны быгато. Конкурслэн ӧръёсыз:  удмурт кылтодон (языкознание);  удмурт литературатодон;  удмурт кылостодон (фольклористика);  шаертодон;  улосвыл журналистика;  ӵектос кичӧлтонъёс. Журналистика ӧрын нылпиослы газетъёслэсь но журналъёслэсь, ёрос газетлэсь, школа сайтлэсь аспӧртэмлыкъёссэ возьматыны ӵекто. Ӵектос ужъёсъя вожвылъяськонэ Удмуртиын быдэстыны луонлы ӵектосъёсты но ужбергатонъя малпанъёсты куто. Соос выль вузъёс поттонэн, лулчеберетэз но туризмез азинтонэн, гурт возёс ваньбур поттонэн, мерлыко но бытовой юрттэт сётонэн герӟаськемын мед луозы. Куриськонъёсты shushakova.1955@mail.ru электрон почтае лэзёно. Куронъёсын рос-просгес тодматскыны татын луоз. Вожвылъяськонлэн йылпумъян люкетэз 21-тӥ тулыспалэ Ижкарын ортчоз. Вормисьёслэн но призёръёслэн ужъемышъёссы Удмурт кун университетысь Удмурт кылосбуръя, финно-угроведениея но журналистикая институтэ («Филология», «Педагогическое образование», «Журналистика» ӧръёсъя) но Экономикая но управления институтэ пырыку лыдэ басьтӥськозы. Вожвылъяськон школаын дышетскисьёслэсь эскерон ужъёс нуыны, удмурт кылэз, литератураез, фольклорез, шаертодонэз, журналистикаез дышетыны мылкыдзэс ӝутон, экономикая но ужбергатонъя тодон-валанъёссэс муромытон, быгатонлыко пиналъёсты шараян вылысь радъяське. Тодэ вайытом, Удмуртиын чеберлыко литератураез удмурт кылысь ӟуч кылэ егит берыктӥсьёс пӧлын вожвылъяськон ялӥзы. Быгатонлыкъёссэс возьматыны мылкыд карисьёслэсь куриськонъёссэс 1-тӥ южтолэзёзь кутозы. Тегъёс: Дышетон вожвылъяськон пиналъёс УдГУ Удмуртия Тодос  